經筵講詩徹章進詩
作者：樓鑰
朝代：宋

paragraphs: 聖主承丕祚，于今歲幾遷。
昭回光飾物，剛健位乘乾。
善治新更化，當陽獨攬權。
誅鉏及共鯀，擢任列閎顛。
曩日方謀始，宸心最急先。
未遑親政理，首務闢經筵。
恭儉甘卑室，尊嚴拱細旃。
晝居勤已甚，坐侍禮無前。
講徹詩三百，時逢運半千。
諸儒深誦說，六義極摩研。
俯閲毛公傳，旁參鄭氏箋。
慨尋中古意，重是素王編。
舊本三千首，終存十二篇。
雖遭煨燼厄，所頼詠歌全。
開迹因農事，安民在井田。
成功時邁酌，興業大明綿。
東國思平賦，南山樂得賢。
艱難由后稷，勞來美周宣。
起自紹熙載，迨茲嘉定年。
關雎從肇彼，殷武遂終焉。
寵數傳中旨，恩光被邇聯。
神文期繼踵，元祐信齊肩。
內廄頒雲騎，雕鞍絢錦韉。
茗分龍焙品，香拂御爐煙。
衆俊咸宣力，孤生亦備員。
少時曾學依，老去未忘筌。
納祿誠休矣，歸耕久晏然。
鋒車俄促召，梓里謂登僊。
詞禁容揮翰，天官命典銓。
豈知侵莫境，重得侍甘泉。
朽質何能報，孱軀殆欲捐。
尚思求譎諫，海嶽效塵涓。